Kraaie gaan weer gaap, hael ook voorspel | Netwerk24
Deur Isabel Venter 17 Desember 2018 20:52
Daar sal die week nog heelwat donderstorms voorkom, maar dit sal geïsoleerd wees.
So het die Suid-Afrikaanse Weerburo Maandag gesê.
Maandag en Dinsdag sal donderstorms nog oor die westelike binneland voorkom asook oor die droër dele van die Noord- en Wes-Kaap en Noordwes met neerslae wat in die namiddag verwag kan word.
’n Hoë wolkbasis word vir dié twee dae voorspel wat die moontlikheid van hael, soos die storm Saterdag by Sun City in Noordwes, kan meebring.
Teen Vrydag en Saterdag sal hoë-energielug suidwaarts uit Zambië oor Botswana beweeg. Dit sal die
moontlikheid van donder- en haelstorms in Noordwes en Gauteng verhoog.
Hoë temperature oor die land heen sal die kanse op haelstorms verder verhoog.
William Msimanga, ’n weervoorspeller van die buro in Pretoria, sê hoë tot baie hoë temperature word vir die hele week voorspeel, maar veral oor die sentrale binneland.
Vir die Noord-Kaap en dele van die Wes-Kaap word daar gewaarsku teen hoë temperature wat kan lei tot die ontstaan van veldbrande. Dit geld ook die westelike dele van die Vrystaat en noordelike dele van die Oos-Kaap.
In KwaZulu-Natal sal dit warm en bedompig wees en oor die oostelike kusgedeeltes in dié provinsie sal dit vir die res van die week baie warm en bedompig wees.
Meer oor: Storm | Donderstorms | Hael